ΓΡΑΠΤΗ ΕΡΩΤΗΣΗ E-1304/98 υποβολή: Cristiana Muscardini (NI) προς την Επιτροπή (29 Απριλίου 1998)

Θέμα: Αναγνώριση των τίτλων σπουδών

Στο πλαίσιο της ιταλικής εκστρατείας ενημέρωσης του Ευρωπαίου πολίτη, ένα διαφημιστικό σποτ αναφέρει το δικαίωμα στην αναγνώριση των τίτλων σπουδών.

Φοιτητές της βρετανικής Open University μου επισημαίνουν ότι το «Master of Arts» δεν αναγνωρίζεται αυτόματα στην Ιταλία.

1. Μπορεί η Επιτροπή να επιβεβαιώσει αυτόν τον ισχυρισμό;

2. Εάν ναι, ποιά πρωτοβουλία σκοπεύει να αναλάβει για να γίνει πράξη το δικαίωμα στην αναγνώριση των τίτλων σπουδών που προπαγανδίζει η προαναφερθείσα ενημερωτική εκστρατεία;

3. Ποιες προϋποθέσεις πρέπει να πληροί ο φοιτητής που είναι κάτοχος του «Master of Arts» για να αναγνωριστεί το δίπλωμά του;

Απάντηση της κας Cresson εξ ονόματος της Επιτροπής (16 Ιουλίου 1998)

Το άρθρο 126 της συνθήκης ΕΚ ορίζει ότι η Κοινότητα συμβάλλει στην ανάπτυξη παιδείας υψηλού επιπέδου ενθαρρύνοντας τη συνεργασία μεταξύ κρατών μελών και, αν αυτό απαιτείται, υποστηρίζοντας και συμπληρώνοντας τη δράση τους, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο της διδασκαλίας και την οργάνωση του εκπαιδευτικού συστήματος καθώς και την πολιτιστική και γλωσσική τους πολυμορφία.

Από το άρθρο απορρέει ότι κάθε κράτος μέλος είναι αρμόδιο για το περιεχόμενο της διδασκαλίας και για την οργάνωση του εκπαιδευτικού του συστήματος. Αυτός είναι ο λόγος για τον οποίο, σήμερα, δεν υπάρχει κανένα πτυχίο που να αναγνωρίζεται εξ ορισμού σε όλα τα κράτη μέλη. Τα πανεπιστήμια, που είναι αυτόνομα ιδρύματα, είναι κατεξοχήν αρμόδια για το περιεχόμενο των προγραμμάτων τους, καθώς και για τη χορήγηση πτυχίων και πιστοποιητικών στους φοιτητές. Αυτά τα πτυχία και τα πιστοποιητικά είναι αναγνωρισμένα από τις αρχές του ενλόγω κράτους μέλους.

Στο θέμα αυτό της αναγνώρισης των τίτλων σπουδών για ακαδημαϊκούς σκοπούς, η Επιτροπή ενθαρρύνει την αμοιβαία αναγνώριση μεταξύ των διαφορετικών εκπαιδευτικών συστημάτων στην Ευρώπη, μέσω κοινοτικών προγραμμάτων όπως π.χ. το Erasmus. Παρόλο που η συμμετοχή στο Erasmus είναι εθελοντική, το πρόγραμμα έχει συμβάλει σημαντικά στην κατανόηση και στην αναγνώριση εκπαιδευτικών συστημάτων που, συχνά, έχουν μεγάλες διαφορές μεταξύ τους. Πρέπει να τονισθεί ιδιαίτερα ότι το ευρωπαϊκό σύστημα ακαδημαϊκών μονάδων μεταφερομένων σε ολόκληρη την Κοινότητα (ECTS), που εφαρμόζεται σήμερα από 1300 περίπου ιδρύματα στην Κοινότητα, στον Ευρωπαϊκό Οικονομικό Χώρο και στις συνδεδεμένες χώρες και βασίζεται εξ ολοκλήρου στη συνεργασία μεταξύ πανεπιστημίων, διευκολύνει την ακαδημαϊκή αναγνώριση των περιόδων σπουδών που έχουν πραγματοποιηθεί σε ιδρύματα άλλου κράτους μέλους.

Ένα άλλο συγκεκριμένο μέτρο βελτίωσης της κατανόησης των θεμάτων που αφορούν την ακαδημαϊκή αναγνώριση των τίτλων σπουδών, στο πλαίσιο του προγράμματος Erasmus, ήταν η σύνδεση σε δίκτυο των εθνικών κέντρων ενημέρωσης για την αναγνώριση των πτυχίων (NARIC).

Τέλος, το Σεπτέμβριο του 1997 ξεκίνησε μια τρίτη πρωτοβουλία με στόχο τη βελτίωση της διαφάνειας των πτυχίων και, επομένως, τη βελτίωση της αναγνώρισής τους. Πρόκειται για ένα δοκιμαστικό σχέδιο που εφαρμόζουν από κοινού το Συμβούλιο της Ευρώπης και η οργάνωση των Ηνωμένων Εθνών για την παιδεία, την επιστήμη και τον πολιτισμό (UNESCO) με στόχο να μελετηθεί η σκοπιμότητα καθιέρωσης, σε ευρωπαϊκό επίπεδο, ενος διοικητικού παραρτήματος των πτυχίων. Τα αποτελέσματα θα γίνουν γνωστά σε μερικούς μήνες.

Στον τομέα της ακαδημαϊκής αναγνώρισης των πτυχίων υπάρχουν πολλές κοινοτικές οδηγίες. Οι οδηγίες αυτές αφορούν την αναγνώριση των τίτλων σπουδών που έχουν αποκτηθεί σε ένα κράτος μέλος, με σκοπό την πρόσβαση σε ένα συγκεκριμένο επάγγελμα σε ένα άλλο κράτος μέλος. Πρέπει να διευκρινίσουμε ότι οι οδηγίες αφορούν τους επαγγελματίες (και όχι τους φοιτητές), δηλ. τα άτομα εκείνα που διαθέτουν όλα τα προσόντα που απαιτούνται για την άσκηση ενός συγκεκριμένου επαγγέλματος σε ένα κράτος μέλος.

Η οδηγία 89/48/ΕΟΚ σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών έχει μεταφερθεί στο ιταλικό δίκαιο με το νομοθετικό διάταγμα 115 της 27ης Ιανουαρίου 1992 ((GU 40 της 18.2.1992. )). Οι διατάξεις αυτές ορίζουν τις προϋποθέσεις που πρέπει να συγκεντρώνει ο κάτοχος του διπλώματος προκειμένου το δίπλωμα να αναγνωρίζεται.